



PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 2 februarie 2010
Nr. Pl-x – 718/2009


AVIZ
asupra propunerii legislative pentru modificarea Legii nr. 21/1992 privind protecţia consumatorilor,  republicată în M.Of. nr. 208 din 28 martie 2007 cu modificările şi completările ulterioare
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea Legii nr. 21/1992 privind protecţia consumatorilor,  republicată în M.Of. nr. 208 din 28 martie 2007 cu modificările şi completările ulterioare, trimisă cu adresa Pl-x. 718 din 21 decembrie 2009, înregistrată cu nr. 1208 din 21 decembrie 2009.


Conform dispoziţiilor art. 75 alin. 1 din Constituţia României, republicată şi ale art. 92 alin. 9, pct. 1 din Regulamentul Camerei Deputaţilor republicat, cu modificările ulterioare, Camera Deputaţilor este Cameră decizională.

Senatul, în calitate de primă Cameră sesizată a respins, propunerea legislativă în şedinţa din 16 decembrie 2009.


Potrivit prevederilor art. 61 din Regulamentul Camerei Deputaţilor, republicat, cu modificările ulterioare, Comisia a dezbătut propunerea legislativă în şedinţa din 2 februarie 2010.


Propunerea legislativă are ca obiect de reglementare modificarea Ordonanţei Guvernului nr. 21/1992 privind protecţia consumatorilor, republicată, cu modificările şi completările ulterioare, în sensul ca Autoritatea Naţională Pentru Protecţia Consumatorilor să fie supusă controlului Parlamentului în scopul unei monitorizării mai riguroase a activităţii acestei instituţii. Totodată se preconizează, ca în cazul în care se constată că un procent mai mare de 20 % din numărul proceselor verbale de constatare a contravenţiilor întocmite în cursul unui an calendaristic de către un reprezentat al instituţiei sunt anulate de instanţele judecătoreşti, acest angajat să fie sancţionat disciplinar.

Membrii Comisiei au examinat propunerea legislativă supusă avizării, expunerea de motive, avizul negativ al Consiliului Legislativ nr. 1105 din 29 septembrie 2009.

În urma dezbaterilor, Comisa juridică, de disciplină şi imunităţi a hotărât, cu unanimitate de voturi, avizarea negativă a propunerii legislative, având în vedere faptul că propunerea legislativă încalcă principiul separaţiilor puterilor în stat prevăzut de art. 1 alin. 4 din Constituţie, exercitarea conducerii generale a administraţiei publice fiind atributul exclusiv al Guvernului.

În raport de obiectul şi conţinutul reglementării, propunerea legislativă face parte din categoria legilor ordinare.

